તમારી ઓફર તો લલચામણી હતી. મારા જેવા એક મધ્યમવર્ગીય માણસ માટે તો એક કરોડ રૂપિયા એટલે તો જાણે મારા નામે આખી રિર્ઝવ બેન્ક થઈ ગઈ હોય તેવુ લાગે. હું તમને નામ આપી કરોડ રૂપિયા લઈ પણ લેતો (જો તમે ખરેખર બોલેલુ પાળો તો) પણ પછી મને ખબર હતી કે હું જેનું નામ આપીશ તેની નોકરી તો જતી જ રહેવાની છે. નોકરી જવાની પીડા અને તેનો સંતાપ મેં મારા જીવનમાં અનેક વખત ભોગવ્યો છે એટલે મારી લાલચને રોકી મેં તમને કર્મચારીઓનું નામ આપ્યુ નહીં અને મારી જાણકારીની ખાતરી બાદ તે સ્ટોરી પ્રકાશીત કરી. હા જીએસટીના મુદ્દે ક્યાંક વિગત દોષ પણ રહી જવા પામ્યો હતો છતાં તમારો દાવો સત્યથી ખાસ્સો દુર અને મારી સ્ટોરી સત્યની ખાસ્સી નજીક હતી તેવો દાવો તો હું ચોક્કસ કરીશ. તમારા અંગે લખેલી સ્ટોરી ખાસ્સી વંચાઈ. મને આશ્ચર્ય પણ થયુ કે મારા meranews.com જેવા નવા અને નાનકડા ન્યૂઝ પોર્ટલ ઉપર આવી વાંચકો કેમ તમારી સ્ટોરી ગુજરાતી અને અંગ્રેજી બંન્ને ભાષામાં વાંચી રહ્યા છે.